**Къырымтатар тилинден окъув дерси**

**1 сыныф**

**Оджа:** Умерова Диляра Сейдалиевна

**Дерс мевзусы:** Тутукъ [к], [к’] сеслери, К, к арифлери. Тереклер акъкъында субет.

**Дерс чешити:** янъы материалны огретюв дерси.

**Дерснинъ макъсады:** талебелерни тутукъ [к], [к’] сеслеринен, К, к арифлеринен таныш этюв, к арифнен эджаларны, сезлерни окъув, график схемалар боюнджа сез талилини этюв, окъувгъа меракъ догъурмагъа, тереклерге мыкъайт олмакъны анълатув, сез байлыгъыны зенгинлештирюв, ватанперверликни ашлатув.

**Бекленильген нетиджелер:** **фенли:** талебелер [к], [к’] сеслерни менимсейлер, оларны нуткъымызда айыралар, тереклернинъ адларыны билелер, файдасыны анълаталар; **шахсиетлик:** окъув фаалиетини инкишаф этмек, эртарафлама окъув вазифелери: **регулятив:** оджанынъ ярдымынен дерсте къоюлгъан макъсатны бельгилемек ве оны шекиллендирмек, тедкъикъ къабилиетлерини инкишаф этмек, б**ильги алув усуллары:** тутукъ

[к], [к’] сеслернинъ характеристикасыны берелер, сезлерде бу сеслерни тапмагъа огренелер; э**р кезнен тиль тапмакъ усуллары:** оджанынъ ве талебелернинъ айткъаныны динълемек ве анъламакъ, озь фаалиетине фият кесьмек.

**Донатмалар:** «Элифбе» дерслиги, эджалар джедвеллери, арифлер ве сеслер лентасы (шерити), ресимлер: карта, китаб, тереклернинъ чешитлери, кукукъуш.

**Дерс кетишаты.**

**I. Тешкилий дакъкъасы.**

Чанъ къакъылды, дерс башланды,

Къалем, дефтер азырланды.

Дерслик ачтыкъ, текрарладыкъ,

Суаллерге джевап бердик.

**II. Дерснинъ мевзусыны ве макъсадыны еткизюв.**

1. Теляффуз дакъкъасы.

Кукукъуш

Узун терек устюнде,

Ешиль дагъ кенарында,

Юксек пытакъта

Сабадан кукукъуш йырлай:

«Ку-ку! Ку-ку! Ку-ку!».

2. Тапмаджаларны тап.

Къат-къат – къапыста дегиль,

Тикиши бар – антери дегиль,

Бенеги бар – басма дегиль. (китаб)

Шеэри бар – адамы екъ,
 Денъизи бар – суву екъ. (карта)

 - Китаб ве карта сезлернинъ биринджи сеси насыл?

 - Насыл сеслернен бугунь биз таныш оладжакъмыз? Мевзуны къайд этинъиз.

 - Не ичюн биз бу сеслернен чалышаджакъмыз? Демек, дерснинъ макъсады насыл?

**III. Янъы материалны огренюв.**

1.Сезлернинъ сес-эджа талили.

«Китап» сезюнинъ [к’] сеси – тутукъ, сагъыр, йымшакъ айтыла (чюнки ондан сонъ индже созукъ тура).

«Карта» сезюнде [к] сеси – тутукъ, сагъыр, къатты (чюнки ондан сонъ къалын созукъ сес тура).

2. Оюн «Сесни тайинле» (тахтада).

 - Къайсы сезлерде [к], [к’] сеслер раст келе:

**Керим, келин, кучюк, кираз, китап, кебаб, кобете, килим, бенек, бирлик.**

3. Оджанынъ сезю.

[К], [к’] сеслер язувда К, к арифлернен бельгиленелер. Биз билемиз буюк К арифи бизге адамларнынъ адларыны, сойадларыны, шеэрлернинъ, озенлернинъ адларыны ве иляхре язмакъ ичюн керек. Мисаль оларакъ, Керим, Кемал адлары, Киев, Керч ве иляхре. Эгер джумлелернинъ башында К арифнен сез раст кельсе, оны да балабан арифнен язмакъ лязим.

**IV. Раатлыкъ дакъкъасы.**

Ким аркъамда? (*Онъ тарафкъа бакъмакъ)*

Бильмейим! (*Омузларны котермек)*

Ким аркъамда? (*Сол тарафкъа бакъмакъ)*

Бильмейим! (*Омузларны котермек)*

Айды, айланып бакъайым! (*360 градус бурулмакъ).*

**4.** Алгъыны тешкилятландырув.

А) Иджадий субет.

 - К, к арифи неге ошай? Арифлер ве сеслер шеритинде онынъ ери.

 - Дефтерлеринъизде бу арифни язайыкъ.

«Элифбе»нен чалышув, 62 саифе.

 - К арифнен сес-эджаларны окъунъыз

 - Насыл сес-эджаларда [к] сеси раст кельди, къайсыларда [к’] сеси? Не ичюн?

Б) Лугъат иши

Елек – жилетка

Сенек – вилы

Кетен – лен, льняной

Кестане – каштан

Лескер – лопата

Маматеке – одуванчик

В) Сезлерни окъув.

- Сезлерни берабер окъунъыз.

 - Энди исе, эр кес бирер-бирер сез окъунъыз, башкъалары берабер текрарлайлар.

Г) Ресим боюнджа метин тизюв.

5. Анълавларыны тешкерюв («Элифбе», 63 саифе).

А) Ребус (теке).

Б) Диалогнен чалышув.

 - оджа окъуй, сезлернинъ маналарыны анълата.

 - талебелер экишер мустакъиль окъуйлар.

 - диалогны эзберден айтув.

В) Тереклер акъкъында субет.

 - Насыл тереклернинъ япракъларыны дерсликте коресиз?

 - Даа насыл тереклер билесиз?

 - Адамгъа тереклерден насыл файда бар? Айванларгъа? Табиаткъа?

 - Нетиджени чыкъарайыкъ: тереклер файдалы, чюнки… (джумлени битиринъиз).

**V. Рефлексия.**

Джумлелернинъ девамыны айтынъыз.

Бугунь дерсте биз (К, к арифнен, [к], [к’] сеслеринен таныш олдыкъ).

Мен бегендим…

Манъа къыйын олды…, чюнки… .

Мен тырыштым, меним кейфиетим бойле… (ишаретли карточканы косьтерелер).